Натпревар со неверојатен крај, Вардар со гол на Лука Циндриќ во последните секунди ја турна Барселона на колена и утре против ПСЖ ќе се бори за големиот пехар од Лигата на шампионите.

Вардарци носат голема радост за македонската јавност, ја победија Барселона со 26:25 и се пласираа во историско финале од елитното европско натпреварување.

Вардар импресиониран го почна натпреварот, направи неколку грешки ѝ дозволи на Барселона да направи предност од 8:5, но како што одминуваше мечот, нашиот тим се врати и во финишот од полувремето дојде и до првото водство. На одморот замина со предност од 13:12.

Во второто полувреме се играше гол за гол, Вардар го диктираше натпреварот, постојано водеше, а Барселона изедначуваше.

Кире Лазаров беше главниот мотор на Барселона, македонскиот капитен ги одржуваше Каталонците во овој тежок натпревар, но за среќа неговиот ефект не им донесе радост.

Крајот на натпреварот беше посебен, Вардар го имаше последниот напад, Лука Циндриќ со прекрасен гол од девет метри ја донесе победата, по што големото славје можеше да почне.

Најефикасни во тимот на Вардар беа Душебаев и Чупиќ со по седум гола, Борозан имаше одлично прво полувреме со пет погодоци. Во составот на Барселона Лазаров постигна шест гола. Голманите Штербик и Де Варгас имаа по 13 одбрани.

Вардар утре против ПСЖ во истиот термин ќе се бори за големиот пехар од Лигата на шампионите.